Pada 13 Oktober, 1812, James Secord telah cedera di dalam Pertempuran Queenston Heights, yang mana merupakan sebahagian daripada medan pertempuran Perang 1812. Pada bulan Jun 1813, tentera Amerika Syarikat sekali lagi menyerbu dan rumah Secord telah dijadikan sebagai rumah persinggahan bagi para pegawai Amerika. Disebabkan ini, Laura menyedari akan rancangan serangan mengejut ke atas pasukan Britain yang diketuai oleh Leftenan James Fitzgibbon di Beaver Dams, yang mana akan menjadikan Amerika memiliki kawalan lebih besar di Semenanjung Niagara. Meskipun suami beliau masih sakit ekoran kecederaannya, Laura mengambil keputusan untuk memberi amaran kepada Leftenan Fitzgibbon sendiri. Beliau berjalan kira-kira 30 km daripada Queenston (hari ini) melalui St. David's, Homer, Shipman's Corners (kini St. Catharines) dan Short Hills di Tubir Niagara sebelum tiba di kem pahlawan sekutu orang asli yang kemudian membantu perjalanan seterus beliau ke ibu pejabat Fitzgibbon di rumah Decew. Fitzgibbon juga telah menerima maklumat yang sama daripada peninjau orang asli sebelum ketibaan Laura. Keputusan tetap sama tanpanya, tetapi ini tidak mengurangkan kesetiaan Laura . Satu pasukan kecil Britain dan satu kontigen besar pahlawan Mohawk kemudian disiapkan untuk serangan Amerika, di mana hasilnya hampir kesemua tentera Amerika telah berjaya ditawan di dalam Pertempuran Beaver Dams.